לשק קולקובסקי

לֶשֶק קוֹלַקוֹבסקי (בפולנית: Leszek Kołakowski; 23 באוקטובר 1927 – 17 ביולי 2009) היה פילוסוף, היסטוריון של רעיונות ומסאי, מייסד שותף של בית הספר להיסטוריונים לרעיונות בוורשה, שהתעניין בהיסטוריה של הפילוסופיה המודרנית, ובמיוחד המרקסיזם, פילוסופיה של הדת ותרבות אירופית. הוא היה ממתנגדי המשטר הקומוניסטי בפולין, זוכה פרס "הרצאת ג'פרסון" לשנת 1986.

קורות חיים 
קולקובסקי נולד בראדום שבפולין. את דרכו החל כקומוניסט אדוק, אולם בהדרגה חלה תמורה בדעותיו וביחסו למרקסיזם. הוא קרא להנהיג סוציאליזם דמוקרטי יותר, עמדה שהביאה אותו לעימותים עם הצנזורה. בשנת 1956 חיבר את המניפסט "מהו סוציאליזם" עבור כתב עת פולני. היה זה הטקסט הראשון של קולקובסקי שנפסל על ידי הצנזורה. בשנת 1968 גורש קולקובסקי מפולין.

לאחר ששהה בקנדה ובצרפת, סוף סוף הוא התיישב באנגליה. קולקובסקי התקבל באוניברסיטת אוקספורד כפרופסור מן המניין וכעמית לחיים. הוא חי בגלות ותמך בתנועת סולידריות הפולנית, שהביאה להפלת המשטר הקומוניסטי בפולין. את המרקסיזם הגדיר כ"פנטזיה הגדולה" של המאה העשרים.

הוא נפטר ב-17 ביולי 2009 באוקספורד ונקבר בבית הקברות הצבאי פובונזקי בוורשה.

יצירתו ופרסים בהם זכה
קולקובסקי זכה להכרה בעולם עם פרסום ספרו Main Currents of Marxism (זרמים מרכזיים של המרקסיזם). ב-1982 זכה במלגת מקארתור, בשנת 1991 זכה בפרס ארנסט בלוך ובשנת 2007 זכה בפרס ירושלים. קולקובסקי נחשב לאחד מגדולי הפילוסופים של המאה העשרים והוגה הדעות המוביל של המהפכה הדמוקרטית-ליברלית במזרח אירופה.

כתביו שתורגמו לעברית
על הרשות הנתונה – מבחר מסות, הוצאת ספרית פועלים, 1964
נוכחותו של המיתוס, תרגום: אליעזר הכהן, הוצאת ספרית פועלים, 1971
גדולי העבר – ברגסון, תרגום: עודד דגן, הוצאת דביר, 1988
שיחות עם השטן, תרגום: מיכאל הנדלזלץ, עריכה: אביעד קליינברג, הוצאת מפה, 2004
אגדת הקיסר קנדי: פולמוס אנתרופולוגי חדש, תרגום: יעקב גולומב, מאזנים כרך ס"א, גיליון 5–6, אגודת הסופרים העברים, 1987
אגדת הקיסר קנדי, תרגום: שולמית הראבן, אלפיים 6, עם עובד, 1992

קישורים חיצוניים

 
 לשק קולקובסקי, מברית המועצות ועד פולין: השקר הגדול של הטוטליטריות, אתר מידה, 14 ביוני 2019
 יעקב גולומב, השטן מוורשה, על "שיחות עם השטן", באתר הארץ, 21 במרץ 2005

הערות שוליים

קצרמר היסטוריונים
פילוסופים של המאה ה-20
סופרים פולנים
סגל אוניברסיטת אוקספורד
סגל אוניברסיטאות בפולין
זוכי פרס ירושלים
זוכי הרצאת ג'פרסון
עמיתי מקארתור
זוכי פרס השלום של התאחדות הסופרים הגרמנית
זוכי פרס ארסמוס
פילוסופים פולנים
בוגרי אוניברסיטת ורשה
זוכי פרס שארל ויון למסאות אירופית
פולנים שנולדו ב-1927
פולנים שנפטרו ב-2009
זוכי פרס ארנסט בלוך